*Kinnitatud Balti filmi, meedia, kunstide ja kommunikatsiooni instituudi nõukogus*

*23. novembril 2016 otsusega nr 1-6/181*

*MUUDETUD*

*nõukogu 07.10.2021 otsusega nr 1-6/175*

Tallinna Ülikooli Balti filmi, meedia ja kunstide instituut

**Nüüdismeedia õppekava televisiooni mooduli loomingulise magistritöö juhend**

Tallinn 2021

1. **Loominguline magistritöö**

Loominguliseks magistritööks võib olla:

* mistahes teležanris ja -formaadis telesaade (soovitatav 23-26 minutit, aga mitte üle 45 minuti)
* (tele)dokumentaalfilm (pikkusega mitte üle 30 minuti)
* audiovisuaalne projekt, millega luuakse telesisu erinevatele platvormidele, sealhulgas ristmeedia projekt

Loominguline magistritöö tehakse üliõpilase (üliõpilaste) poolt õppekava nõukogu poolt heaks kiidetud idee- ja tootmiskavandi ning eelarve alusel ja koostöös nõukogu poolt aktsepteeritud juhendajaga.

Üht magistritööd võivad ühiselt teha (ja kaitsta) maksimaalselt kolm üliõpilast (režissöör, toimetaja, produtsent) ja minimaalselt üks üliõpilane ühes või mitmes eelpool nimetatud rollis.

Magistritöö tegemiseks võib kasutada professionaalseid kaamera-, montaaži-, valguse-, heli- ja muid tehniliste AV alade spetsialiste või vastavas rollis pädevaid kaasüliõpilasi.

Magistritööna saab esitada ka telekanalitele ja produktsioonifirmadele töö kaitsmisele eelneval poolaastal tehtud töid, mis vastavad antud juhendi punktis 10 esitatud originaalsusnõudele. Lisaks loometööd kandvale failile tuleb magistritöö kaitsmiseks esitada tootmisdokumentatsioon (nn tootmisraamat), nii paberkandjal kui PDF failina (vt punkt 9).

1. **Eeldused magistritöö kaitsmiseks**

Magistritööde kaitsmisele lubatakse üliõpilased, kes on kaitsmisele lubava BFM direktori korralduse väljaandmise ajaks nõuetekohases mahus ja tingimustel läbinud nüüdismeedia õppekava ained ja saanud nende eest positiivsed hinded.

1. **Olulised kuupäevad magistritöö tegemisel**

|  |  |
| --- | --- |
| magistritöö tootmiskavatsuse esitamine õppekava kuraatorile | hiljemalt novembri lõpp |
| tootmiskavatsuse esitamine ja arutamine õppekava nõukogus | hiljemalt enne jõuluvaheaega |
| juhendaja täpsustamine ja kinnitamine kuraatori poolt | hiljemalt jaanuari keskel |
| eeltootmisperioodi algus, arendus koos juhendajaga | hiljemalt enne jõuluvaheaega |
| eeltootmisperioodi lõpp, dokumentide esitamine nõukogule | hiljemalt märtsi keskel |
| tootmisloa andmine ja loomestipendiumi kinnitamine nõukogus | hiljemalt märtsi lõpus |
| võtteperiood | märts, aprill |
| montaaž ja järeltöötlus | aprilli lõpp, mai algus |
| magistritöö kaitsmiseks registreerimine | aprill, mai algus |
| tootmisdokumentatsiooni (tootmisraamatu) vormistamine | mai algus |
| valmis loometöö faili ja tootmisdokumentatsiooni esitamine | mai 3. nädal |
| tootmisdokumentatsiooni esitamine retsensendile | mai 3. nädal |
| retsensentide kirjalikud retsensioonid kuraatorile | mai 4. kuni juuni 1. nädal |
| magistritöö avalik kaitsmine | mai 4. kuni juuni 1. nädal |

1. **Magistritöö juhendamine**

Magistritöö juhendaja kohta võivad ettepaneku teha nii magistrandid kui õppekava nõukogu. Juhendajateks võivad olla õppekaval õpetavad õppejõud, teised BFMi õppejõud või valdkonna professionaalid, kellel on selleks vastavad pädevused. Juhendaja kooskõlastab õppekava nõukogu ja temaga sõlmib kirjaliku kokkuleppe õppekava kuraator. Juhendaja kinnitab instituudi direktor.

Magistrandid koostavad koos juhendava õppejõuga magistritöö tootmise ajakava, pidades silmas käesoleva juhendi punkti 3, soovi ja vajaduse korral vormistavad selle paberil ja allkirjastavad.

Magistrandide kohuseks on kokku leppida regulaarsed kohtumised juhendajaga kogu tootmisperioodi jooksul sõltuvalt vajadusest, loometöö iseloomust ja tootmisplaanist. Soovitav on kohtuda mitte harvem kui iga 2 – 3 nädala järel, et juhendajal oleks pidev ülevaade eeltootmise ja tootmisperioodi kulgemisest ning võimalus magistrante nõustada.

Juhendaja ülesandeks on suunata magistrante valitud loomeidee originaalse ja loova ajakirjandusliku ja/või kunstilise lahenduse poole, toetada neid vajalikke allikate, esinejate ja osatäitjate ning tootmismeeskonna muude vajalike liikmete leidmisel, ideede ja tootmisprotsessi kriitiline ja toetav analüüsimine. Eesmärgiks on jõuda kvaliteetse stsenaariumi, tootmisplaani, eelarve ja toimiva tehnilise lahenduseni, mis parimal moel võimaldaks esile tuua üliõpilaste poolt omandatud teadmised, oskused, pädevused ja loomevõime. Juhendaja jälgib, et olulised toimingud oleks kogu tootmisperioodi erinevatel etappidel õigeaegselt tehtud ning aitab hoida projekti teostatavates raamides. Tööd takistavate küsimuste või probleemide ilmnemise korral informeerivad üliõpilased või juhendaja sellest õigeaegselt õppekava kuraatorit.

1. **Õppekava nõukogu**

Loomingulise magistritöö protsessis koguneb õppekava nõukogu, mis koosneb õppekaval õpetavatest koosseisulistest ja lepingulistest õppejõududest ja vajadusel televaldkonna asjatundjatest, kelle kutsub kokku õppekava kuraator. Nõukogu koguneb magistritöö tegemise protsessi jooksul kahel korral:

* loominguliste lõputööde ideede ja tootmiskavatsuste ära kuulamiseks, arendusloa andmiseks ja juhendajatega seotud küsimuste otsustamiseks;
* eeltootmise perioodi lõpufaasis tootmisloa andmiseks.

1. **Tootmiskavatsus ja selle kaitsmine**

Loomingulise magistritöö alustamiseks esitavad üliõpilased õppekava nõukogule kirjalikult oma tootmiskavatsuse. Tootmiskavatsus peab sisaldama loometöö esialgset pealkirja, loomemeeskonna põhikoosseisu nimesid, lühisünopsist (annotatsiooni), loomeprojekti eesmärkide ja fookuse) kirjeldust, vormielemente (kestus, pikkus, maht, žanr/formaat), lühikest sisukirjeldust ja režissööri eelvisiooni, esinejate ja osatäitjate vajadust, esialgset eelarvet ja tootmisplaani eelkava.

Magistritöö tootmiskavatsusena saab esitada ka telekanalitele ja produktsioonifirmadele töö kaitsmisele eelneval poolaastal tehtavaid loomeprojektide kavandeid, mis vastavad antud juhendi tingimustele. Sellise tootmiskavatsuse aktsepteerimise kohta magistritööna teeb õppekava nõukogu. Õppekava nõukogu arutab tootmiskavatsust ja teeb otsuse arendusfaasi ja eeltoomisprotsessi jätkamise kohta.

1. **Tootmistehnika ja loomingulise magistritöö finantseerimine**

Õppekava nõukogu poolt tootmisloa saanud loomingulisele grupile antakse luba alustada tootmisprotsessi ja tellida selleks vajalik võttetehnika vastavalt BFM tehnika- ja tootmiskeskuse reglemendile ja selleks vajalikele dokumentidele, mis on leitavad alljärgnevalt lingilt.

<https://www.tlu.ee/sites/default/files/Instituudid/BFM/Instituut/Tootmise%20vormid/EST/BFM_Tootmise_Kasiraamat_1-09-2021.pdf>

Loomingulistel gruppidel on õigus taotleda ja saada loomingulise magistritöö tootmiskulude katteks loomestipendium. Loomestipendiumi vormikohane taotlus on leitav siit: <https://www.tlu.ee/bfm/instituutbfm-tehnika-ja-tootmiskeskus/tootmise-vormid> ja esitatakse õppekava kuraatorile vastavalt projekti eelarvele ja kokkulepitud määradele. Taotluse peab eelnevalt aktsepteerima magistritöö juhendaja. Tootmisperioodi lõppedes esitab loomegrupi produtsent õppekava kuraatorile loomestipendiumi kasutamise aruande.

1. **Lisanõuded loomingulise magistritöö tegemisel ja esitamisel**

* Loominguline magistritöö peab põhinema originaalsele, magistritööks kirjutatud stsenaariumile/formaadile, aga võib põhineda ka varem avaldatud teiste poolt loodud kirjanduslikule tekstile. Viimase puhul on nõutav alusteose autori(te) kirjalik nõusolek.
* Loomingulise magistritöö maksimaalne pikkus (kestus) on määratud punktis 1. Eeltootmise tulemust – stsenaariumi, tootmisplaani, eelarvet ja lisatööjõu vajadust arutatakse põhjalikult töö juhendajaga ning see vaadatakse läbi õppekava nõukogus, mille otsusega antakse magistrantidele tootmisluba.
* Magistrandid peavad loomeprojektis osalema vähemalt ühes erialarollis, kas režissööri, toimetaja või produtsendina. Mõeldavad on ka väiksemaarvulised võtegrupid ja kuni kahe rolli ühitamine. Loomemeeskonna kohta teeb lõpliku otsuse õppekava nõukogu magistrantide ja nende juhendaja ettepanekul. Võtte- ja tootmisgrupi muude liikmetena võib kasutada valdkonna professionaale või vastavat kompetentsi omavaid kaasüliõpilasi.
* Magistritööst tuleb esitada digifail, mis salvestatakse BFM serverisse tööde kaitsmiseks loodud kausta.
* Pärast kaitsmist tuleb magistritöö lõplik fail koos vajalike täidetud arhiveerimisdokumentidega üle anda BFM videoarhiivi. Arhiiv ei allkirjasta ülikooli lõpetamiseks ja diplomi saamiseks vajalikku ringkäigulehte, kui töö üleandmine arhiivi ei ole toimunud. Arhiveerimisnõuded ja dokumendid on kättesaadavad BFM Tehnika- ja tootmiskeskuse veebilehelt „Tootmise vormid“ (vt link punktis 7). Samalt leheküljelt on kättesaadav ka ringkäiguleht, mille esitamine on tingimuseks diplomi väljastamiseks.
* Eestikeelsele magistritööle võib lisada ingliskeelsed subtiitrid.

1. **Tootmisdokumentatsioon (tootmisraamat)**

Lisaks loometööd kandvale failile tuleb magistritöö kaitsmiseks esitada tootmisdokumentatsioon (nn tootmisraamat) nii paberkandjal kui PDF failina, mis peab sisaldama järgmist:

* tiitelleht (saate/filmi/projekti pealkiri, tegija(d), juhendaja(d), aasta)
* loometöö sisu/mõtet/eesmärki peegeldav lühitekst (*one-liner*)
* loometöö annotatsioon (sünopsis)
* loometöö stsenaarium, soovi korral ja piltstsenaarium (*storyboard*), mitmekaamera saate puhul kaamerate plaanid jne
* loometöö režissööri visioon (*treatment*)
* toimetaja koostatud analüütiline tekst toimetaja tööst ja rollist antud projektis (kuni 3 lk)
* produtsendi koostatud analüütiline tekst oma tööst ja rollist antud projektis (kuni 3 lk)
* saatemeeskonna, filmigrupi koosseis ja ametid
* saates/filmis osalenute nimekiri
* eelarve
* tootmisplaan
* lepinguid osatäitjatega (kui esineb)
* lepinguid võttekohtade valdajatega (kui esineb)
* muusikakasutusleht
* leping originaalmuusika loojaga (kui esineb)
* muud autoriõigustega seotud dokumendid
* nõusolek alusteose autorilt, kui magistritöö põhineb varem teiste poolt loodud teosel
* andmeid kaastootjate ja sponsorite kohta (kui neid esineb)

1. **Magistritöö kaitsmine ja hindamine**

Õppekava kuraator kinnitab kaitstavatele loometöödele retsensendid. Retsensendid esitavad kirjaliku retsensiooni, mis tehakse üliõpilastele elektrooniliselt kättesaadavaks vähemalt 24 tundi enne kaitsmist. Soovitav on retsensentide kohalolek kaitsmisprotseduuri ajal.

Magistritöö esitatakse (linastatakse) ja hinnatakse avalikul kaitsmisel kaitsmiskomisjoni ees. Töö esitamisele järgnevas arutelus osalevad töö autorid – magistritöö kaitsjad, võimalusel retsensent, komisjoni liikmed, teised õppejõud, soovi korral ka kohalolev publik.

Magistritöö eest pannakse hinne igale seda tööd kaitsvale üliõpilasele, hinnates tema panust lõpptulemuse saavutamises.

Hindamisel juhinduvad komisjoni liikmed järgmistest kriteeriumitest:

**Idee (10% hindest):**

* originaalsus
* terviklikkus
* sotsiaalne ja kunstiline kaalukus

**Originaalsus:** Hinnang töö (teose) idee ja kavatsuse originaalsusele, uuenduslikkusele (sõltuvalt formaadist, žanrist, väljendusvahenditest, loo jutustamise viisist);

**Terviklikkus:** Hinnang töö (teose) idee ja kavatsuse teostamiseks valitud sisuliste ja kunstiliste vahendite sobivusele loomingulise kavatsuse realiseerimiseks, hinnang valitud väljendus-vahendite stiilile, käsitlusviisi terviklikkusele ja asjakohasusele;

**Sotsiaalne ja kunstiline kaalukus:** Hinnang töö (teose) ja kavatsuse sisu, sõnumi ühiskondlikule, sotsiaalsele kaalukusele, töös tõstatavate ühiskondlike, sotsiaalsete, ajalooliste, kultuuriliste, eetiliste probleemide olulisusele, hinnang taotletava sõnumi, töö funktsiooni olulisusele.

**Teostus (70% hindest):**

* tulemus, saavutuse üldhinnang
* audiovisuaalne kvaliteet
* teose mõjukus ja kunstiline kaalukus

**Tulemus:** Hinnang, kuivõrd õnnestus töö (teose) idee, tootmiskavatsus ja tootmisgrupi ette seatud ülesanne realiseerida; hinnang idee realiseerimise taseme ja loometöö terviklikkuse kohta peamistest teostuse aspektidest (režii, operaatoritöö, montaaž, produtseerimine). Üldhinnang töö tasemele (kõrgeima hinde võiks pälvida tööd, mis on kahtlusteta demonstreeritavad professionaalsetel ekraanidel ja kanalites.

**Audiovisuaalne kvaliteet:** Hinnang töö (teose) tehnilisele kvaliteedi nõuetele; töö tehniline kasutatavus levitusplatvormidel;

**Teose mõjukus ja kunstiline kaalukus:** Hinnang töö (teose) sisulisele, kunstilisele ja funktsionaalsele olulisusele ja mõjukusele, sõnumi selgusele, potentsiaalsele sotsiaalsele, kunstilisele ja emotsionaalsele mõjukusele ja tulemuslikkusele.

**Tooteraamat (20% hindest):**

* sisu
* kriitilise-analüütilise ja eneseanalüüsi osa tase
* tooteraamatu formaalsete vormistusnõuete täitmine

**Sisu:** Hinnang tooteraamatu sisu kvaliteedile, osade komplektsusele, vajaliku informatsiooni ja materjalide olemasolule ja nende vastavusele nõuetega.

**Kriitilise-analüütilise ja eneseanalüüsi osa tase:** hinnang erialati kriitilise-analüütilise ja eneseanalüüsi osa põhjalikkusele ja sisukusele.

**Tooteraamatu formaalsete vormistusnõuete täitmine:** Hinnang tooteraamatu vormilisele küljele, selle korrektsusele, selgusele ja põhjalikkusele.

Kaitsmiskomisjoni liikmete hindepallid liidetakse ja nende põhjal arvutatakse aritmeetiline keskmine. Aritmeetiline keskmine vastab magistritöö eest pandavale hindele järgnevalt:

|  |  |
| --- | --- |
| A – väljapaistev | 90-100 punkti |
| B – väga hea | 80-89 punkti |
| C – hea | 70-79 punkti |
| D – rahuldav | 60-69 punkti |
| E – kasin | 50-59 punkti |
| F – mitterahuldav | vähem kui 50 punkti |